次韵正輔表兄江行見桃花
作者：蘇軾
朝代：宋

paragraphs: 曲士賦懷沙，草木傷莽莽。
德人無荆棘，坐失嶺嶠阻。
我兄瑚璉姿，流落瘴江浦。
浄眼見桃花，紛紛墮紅雨。
蕭然振衣裓，笑問散花女。
我觀解語花，粉色如黄土。
一言破千偈，況爾初不語。
可憐一轉話，他日如何舉。
故復此微吟，聊和鷗鴉櫓。
江邊閑草木，閑客當爲主。
爾來子美瘦，正坐作詩苦。
袖手焚筆研，清篇真漫與。
願兄理北轅，六轡去如組。
上林桃花開，水暖鴻北翥。